**01.06.2021(3)**

**E-pasta nosaukums:**

Par dzemdes kakla vēža skrīninga metodes maiņu

**E-pasta teksts:**

Nacionālais veselības dienests (turpmāk tekstā –Dienests) informē, lai nodrošinātu efektīvu dzemdes kakla vēža skrīningu un diagnostiku ar augsti jūtīgu metodi, no 2021.gada 1. jūnija tiks mainīta dzemdes kakla vēža profilaktiskās pārbaudes un diagnostikas metode, esošo citoloģiskās uztriepes no dzemdes kakla un mugurējās velves izmeklējumu aizstājot ar šķidruma citoloģiju.

Veicot izmaiņas dzemdes kakla vēža izmeklējuma metodē, līdz 31.12.2021 tiks noteikts pārejas periods, kad būs iespējams veikt gan citoloģiskās uztriepes izmeklējumu, gan šķidruma citoloģiju. Ar 01.01.2022 būs iespējams veikt tikai šķidruma citoloģiju.

Pielikumā nosūtam dzemdes kakla vēža skrīninga ar šķidruma citoloģijas metodi sniegšanas nosacījumus, skrīningtestēšanas karti un nosūtījumu uz turpmākiem izmeklējumiem.

Vēršam uzmanību, ka nepieciešamības gadījumā HPV tiks noteikts no tā paša parauga, līdz ar to nav nepieciešama atkārtota vizīte, kā arī pēc Latvijas Ginekologu asociācijas ieteikumiem ir pievienots jauns šķidruma citoloģijas izmeklējuma rezultāts – AH - ASC-H neskaidras nozīmes daudzkārtainā plakanā (skvamozā) epitēlija šūnu atipiskās izmaiņas, nevar izslēgt HSIL.

Vienlaicīgi dienests informē par Rīgas Stradiņa Universitātes Tālakizglītības fakultātes organizēto apmācību par jauno dzemdes kakla skrīninga metodi (informācija pielikumā).

Atbilstoši augstāk minētajam, tuvākajā laikā sniegsim informāciju par pakalpojumu sniedzējiem, kas nodrošinās šķidruma citoloģijas pakalpojumu, kā arī pakalpojumu sniedzēju kontaktinformāciju, kur var pieteikt šķidruma citoloģijas konteineru (barotņu) un paraugu paņemšanas birstītes.

   